Φρανκ Κεντρύ

Λανς

Ο Κεντρύ γεννήθηκε στο Παρίσι. Ξεκίνησε την ποδοσφαιρική του καριέρα από τα τμήματα υποδομής της ΡΚ Λανς. Πραγματοποίησε συνολικά 41 συμμετοχές με την δεύτερη ομάδα του συλλόγου στο Ερασιτεχνικό Πρωτάθλημα Γαλλίας (CFA) από την σεζόν 1997–98 κι έπειτα, πετυχαίνοντας, παράλληλα, επτά τέρματα, ενώ εντάχθηκε στην πρώτη ομάδα του συλλόγου κατά την διάρκεια της σεζόν 1999–2000. Πραγματοποίησε το ντεμπούτο του στην Λιγκ 1 εισερχόμενος ως αλλαγή, κατά την διάρκεια του δευτέρου ημιχρόνου αναμέτρησης με αντίπαλο την Μονπελιέ στις 16 Οκτωβρίου 1999, ενώ κατά την διάρκεια της πρώτης του αυτής σεζόν αγωνίστηκε συνολικά σε 16 αναμετρήσεις πρωταθλήματος και 6 για το Κύπελλο ΟΥΕΦΑ. Το πρώτο του τέρμα για το πρωτάθλημα επετεύχθη κατά την τρίτη του συμμετοχή, με ένα εκτός έδρας νικητήριο τέρμα στο 90ό λεπτό αναμέτρησης με αντίπαλο την Μαρσέιγ. Την επόμενη σεζόν πραγματοποίησε αρκετά περισσότερες εμφανίσεις, ωστόσο, για την σεζόν 2001–02, πραγματοποίησε μόλις δύο συμμετοχές ως αλλαγή προτού αναχωρήσει για την Αγγλία υπό την μορφή δανεικού.

Μίντλεσμπρο

Ο Κεντρύ μετακόμισε στην ομάδα της αγγλικής Πρέμιερ Λιγκ, Μίντλεσμπρο, υπό την μορφή δανεικού, τον Οκτώβριο του 2001, ενώ η συμφωνία μεταξύ των δύο πλευρών μετατράπηκε σε μεταγραφή με το πέρας της σεζόν. Παρέμεινε εκεί έως το καλοκαίρι του 2006. Προτιμούσε να αγωνίζεται στην θέση του αριστερού αμυντικού, αν και ήταν σε θέση να αγωνιστεί και ως κεντρικός αμυντικός ενώ, σε ορισμένες περιπτώσεις, αγωνίστηκε με την Μίντλεσμπρο ως αριστερός ή κεντρικός μέσος. Ήταν, επίσης, γνωστός για την εκτελεστική του δεινότητα στις εκτελέσεις των φάουλ και των πέναλτι.
Έγινε ιδιαίτερα δημοφιλής μεταξύ των φίλων του συλλόγου, καθώς πέτυχε τέρμα στην δεύτερή του συμμετοχή με την ομάδα – σε αναμέτρηση απέναντι στην αντίπαλό της από την Βορειοανατολική Αγγλία, Σάντερλαντ. Ο Κεντρύ έπεισε επαρκώς για την αξία του, ώστε να οριστικοποιηθεί η μεταγραφή του τον Μάιο του 2002, έναντι ποσού ύψους £2,5 εκατομμυρίων. Ωστόσο, έμεινε επίσης γνωστός και για την έφεσή του στις αγωνιστικές τιμωρίες. Συγκεκριμένα, οι πέντε κίτρινες και τρεις κόκκινες κάρτες που ο ίδιος δέχθηκε συνολικά στην διάρκεια της σεζόν 2002-03 συνεισέφεραν σημαντικά στην απώλεια από την Μίντλεσμπρο μιας θέσης για συμμετοχή στο Κύπελλο ΟΥΕΦΑ, μέσω της κατάταξης φαιρ-πλέι – αν και, στον αντίποδα, ο ίδιος ήταν σημαντικός παράγοντας στην πορεία της ομάδας στο πρωτάθλημα, ώστε η τελευταία να βρίσκεται σε θέση να διεκδικεί την πρόκριση στις ευρωπαϊκές διοργανώσεις. Ήταν μέλος της ομάδας της Μίντλεσμπρο, η οποία επικράτησε στον τελικό της Μπόλτον Γουόντερερς, κατακτώντας το Λιγκ Καπ του 2004. Ξεκίνησε, επίσης, ως βασικός με την Μίντλεσμπρο στον τελικό του Κυπέλλου ΟΥΕΦΑ του 2006, όταν και ηττήθηκε με σκορ 4–0 από την Σεβίλλη στο Αϊντχόφεν.
Το 2006, ο Κεντρύ γνωστοποίησε πως σκεφτόταν να λάβει την Βρετανική εθνικότητα, καθώς ήταν πλέον δυνατό, για τον ίδιο, να λάβει τη  υπηκοότητα του Ηνωμένου Βασιλείου. Προηγουμένως, είχε επιχειρήσει να λάβει την Ιρλανδική υπηκοότητα, ωστόσο, όπως ο ίδιος αποκάλυψε, ήταν εκτός ορίου κατά μία γενιά, προκειμένου να είναι σε θέση να λάβει την υπηκοότητα.

Φούλαμ

Ο Κεντρύ αποχώρησε με προορισμό την Φούλαμ, υπογράφοντας συμβόλαιο τετραετούς διάρκειας τον Ιούλιο του 2006. Ο Κεντρύ αγωνίστηκε ως βασικός με την Φούλαμ, υπό τις οδηγίες του Κρις Κόουλμαν, ωστόσο τοποθετήθηκε στην λίστα των υπό παραχώρηση παικτών από τον νέο προπονητή της ομάδας, Λόρι Σάντσεζ, καθώς ήταν αντίθετος με τον τρόπο παιχνιδιού του τελευταίου. Πέτυχε ένα τέρμα στο πρωτάθλημα με την Φούλαμ, ισοφαρίζοντας στις καθυστερήσεις σε αναμέτρηση με αντίπαλο την Τσάρλτον Αθλέτικ.

Μπέρμιγχαμ Σίτι

Στις 3 Αυγούστου 2007, ο Κεντρύ υπέγραψε συμβόλαιο διάρκειας τριών ετών με την Μπέρμιγχαμ Σίτι, έναντι εκτιμώμενου ποσού ύψους £2,5 εκατομμυρίων. Όταν η Μπέρμιγχαμ υποβιβάστηκε, με το πέρας της σεζόν 2007–08, ο συνιδιοκτήτης της, Ντέιβιντ Σάλιβαν, εξαπέλυσε δριμεία κριτική κατά της ομάδας, κάνοντας ιδιαίτερη αναφορά στον Κεντρύ, αναφέροντας χαρακτηριστικά πως ο σύλλογος είχε "αγοράσει ένα μάτσο σαβούρες την προηγούμενη σεζόν, ενώ ο Κεντρύ με απογοήτευσε περισσότερο απ'όλους". Παρά το γεγονός πως ο Σάλιβαν ανακάλεσε τις δηλώσεις του την αμέσως επόμενη ημέρα, ο σύλλογος ανακοίνωσε τον Ιούλιο πως ο Κεντρύ θα αποχωρούσε υπό την μορφή ελεύθερης μεταγραφής. Ωστόσο, επέστρεψε στην ομάδα την επόμενη σεζόν, πραγματοποίησε σειρά πολύ καλών εμφανίσεων, ενώ, τον Οκτώβριο, ο Σάλιβαν εξέδωσε δημόσια δήλωση συγγνώμης εντός του προγράμματος αγώνα. Αναδειχθείς παίκτης της σεζόν τόσο από τους φίλους της ομάδας όσο και την τοπική εφημερίδα, την Birmingham Mail, ο Κεντρύ έλαβε, επίσης, προσωπικό συγχαρητήριο μήνυμα από τον Σάλιβαν μέσω της επίσημης ιστοσελίδας του συλλόγου.
Τον Μάρτιο του 2010, ο Κεντρύ μεταγράφηκε στην Κόλτσεστερ Γιουνάιτεντ της Λιγκ Ουάν, υπό την μορφή δανεικού, για το υπόλοιπο της σεζόν 2009–10, ωστόσο τραυματισμός του τον υποχρέωσε να πραγματοποιήσει μόλις τρεις συμμετοχές. Κατά την επιστροφή του στην Μπέρμιγχαμ, ο σύλλογος ανακοίνωσε πως ο παίκτης θα έμενε ελεύθερος με την λήξη του συμβολαίου του τον Ιούνιο του 2010.

Επιστροφή στη Λανς

Ο Κεντρύ πραγματοποίησε σειρά δοκιμαστικών με την Πίτερμπορο Γιουνάιτεντ, ωστόσο, αντιθέτως, φερόταν να έχει έρθει σε συμφωνία με την ομάδα της ελληνικής Σούπερ Λίγκας, Πανιώνιο. Όμως, ο ίδιος αποφάσισε να μην προχωρήσει περαιτέρω την συγκεκριμένη μεταγραφή επικαλούμενος οικογενειακούς λόγους, ενώ έπειτα από διάστημα αρκετών εβδομάδων προπόνησης με την πρώτη του ομάδα, ΡΚ Λανς, επέστρεψε εκ νέου στις 27 Σεπτεμβρίου, υπογράφοντας συμβόλαιο συνεργασίας έως το τέλος της σεζόν.

Ρεντ Σταρ

Στις 1 Αυγούστου 2012, ο Κεντρύ υπέγραψε συμβόλαιο διάρκειας δύο ετών με την Ρεντ Σταρ, όντας ελεύθερος συμβολαίου. Πέτυχε το πρώτο του τέρμα με την νέα του ομάδα σε μια νίκη με σκορ 3-0 επί της Σερμπούρ, ενώ το δεύτερό του σε μία ισοπαλία με σκορ 1-1 απέναντι στην Κεβιγί.

Διεθνής Καριέρα

Ενώ ήταν ακόμη παίκτης της Λανς το 2000, Κεντρύ πραγματοποίησε μία διεθνή συμμετοχή με την Εθνική Γαλλίας Β΄. Ήλπιζε να καταφέρει να αγωνιστεί σε διεθνές επίπεδο με το Έιρε, καθώς θεωρούσε πως ο πάππος του ήταν Ιρλανδός, ωστόσο στην συνέχεια αποδείχθηκε πως ήταν ο προπάππος του ο οποίος ήταν Ιρλανδός, καθιστώντας τον, ως εκ τούτου, μη διαθέσιμο να αγωνιστεί με τα χρώματα της Εθνικής Ιρλανδίας.